માત્ર ગુજરાતની મહેમાનગતિ માણવા આવેલી આ બન્ને ગૉર્જિયસ ઍક્ટ્રેસ ખરેખર તો ગુજરાતના મુખ્ય પ્રધાન નરેન્દ્ર મોદીની ફેવરિટ અભિનેત્રીઓની યાદીમાં ટોચ પર છે અને એટલે જ મોદીએ તેમને ગુજરાતનો વિકાસ અને ગુજરાતનું ટૂરિઝમ જોવા માટે ખાસ આમંત્રણ આપ્યું હતું. ગુજરાત સરકારના આ ઇન્વિટેશનને માન આપીને સાથે આવેલી આ બન્ને ઍક્ટ્રેસ ટૂર દરમ્યાન પણ સાથે જ રહી અને પહેલાં ઉત્તર ગુજરાત અને પછી કચ્છનો પ્રવાસ કર્યો. કચ્છમાં ભુજ અને ધોરડોનું સફેદ રણ જોયા પછી આશા પારેખની તો લિટરલી બોલતી જ બંધ થઈ ગઈ હતી. આશા પારેખે કહ્યું હતું કે ‘કચ્છ તો મેં અગાઉ પણ જોયું હતું. ધરતીકંપ પછી અમારી સંસ્થાએ કચ્છમાં કામ કર્યું હતું, પણ આજનું કચ્છ તો એ બધાથી ક્યાંય જુદું અને ચડિયાતું છે. કચ્છ જ નહીં, ગુજરાતનો વિકાસ પણ બહુ સરસ રીતે થયો છે. આ વિકાસ ગુજરાતની દરેક વ્યક્તિના ચહેરા પર સ્પષ્ટ દેખાય છે.’